1. Indledning

I februar 2016 vedtog Kommissionen meddelelsen "EU's handlingsplan mod ulovlig handel med vilde dyr og planter", der indeholder en omfattende strategi for bekæmpelse af kriminalitet i relation til vilde dyr og planter inden for Den Europæiske Union (EU) og for styrkelse af EU's rolle i den globale bekæmpelse af disse ulovlige aktiviteter. Handlingsplanen indeholder 32 indsatsområder, der er struktureret omkring tre prioriteter: i) forebyggelse af ulovlig handel med vilde dyr og planter og bekæmpelse af de grundlæggende årsager hertil ii) gennemførelse og håndhævelse af de eksisterende regler og mere effektiv bekæmpelse af den organiserede kriminalitet på området, og iii) styrkelse af det globale partnerskab mellem oprindelses-, forbruger- og transitlandene mod ulovlig handel med vilde dyr og planter.

Den 20. juni 2016 vedtog Rådet for Den Europæiske Union sine konklusioner om handlingsplanen, godkendte handlingsplanens tre prioriteter og opfordrede til dens rettidige gennemførelse. Europa-Parlamentet udtalte sig også positivt om handlingsplanen i sin beslutning af november 2016.

Handlingsplanen dækker en femårig periode fra 2016 til 2020. Ifølge handlingsplanen og Rådets konklusioner skal Europa-Kommissionen senest i juli 2018 aflægge rapport om fremskridtene i gennemførelsen af handlingsplanen og om, hvorvidt prioriteterne og målsætningerne deri stadig er relevante.

Rapporten giver et overblik over de fremskridt, som de relevante aktører har gjort med gennemførelsen af handlingsplanen, på grundlag af oplysninger, der er indsendt af 25 medlemsstater, EU-Udenrigstjenesten, Europol, Eurojust samt de europæiske netværk, der er specialiseret i håndhævelsen af EU's miljølovgivning.

Flere oplysninger om de foranstaltninger, der er truffet for at gennemføre handlingsplanen, findes i det arbejdsdokument, der ledsager denne rapport. Medlemsstaternes bidrag er tilgængelige på Kommissionens websted.

2. De vigtigste skridt siden vedtagelsen af handlingsplanen i 2016

I dette afsnit sammenfattes de vigtigste skridt, der er taget siden 2016 med henblik på at forfølge de tre prioriteter i handlingsplanen samt, hvor det er relevant, de supplerende foranstaltninger, der er planlagt for at nå målsætningerne.





Prioritet 1 – Forebyggelse af ulovlig handel med vilde dyr og planter og bekæmpelse af de grundlæggende årsager hertil

Den første prioritet i handlingsplanen er, at EU og medlemsstaterne skal tackle de mange grundlæggende årsager til ulovlig handel med vilde dyr og planter. Det kan kun lykkes at bekæmpe ulovlig handel med vilde dyr og planter, hvis der tages fat på de strukturelle årsager hertil.

Et af de centrale elementer i EU's strategi for bekæmpelse af ulovlig handel med vilde dyr og planter er at nedbringe efterspørgslen efter ulovlige produkter, der stammer fra vilde dyr og planter, og der er blevet iværksat flere initiativer med dette mål for øje. EU og medlemsstaterne har støttet de offentlige myndigheder og civilsamfundsorganisationer i Asien i deres bestræbelser på at begrænse efterspørgslen efter ulovlige produkter fra vilde dyr og planter, navnlig fra næsehorn, elefanter og skældyr. I erkendelse af, at EU også er et vigtigt marked for produkter fra vilde dyr og planter, er der blevet gjort en hidtil uset indsats for at bevidstgøre virksomhederne, forbrugerne og offentligheden om kendetegnene ved og omfanget af handel med vilde dyr og planter i EU. Flere af medlemsstaterne har gennemført oplysningskampagner om ulovlig handel med vilde dyr og planter, heraf nogle med fokus på specifikke sektorer med særlig relevans (såsom eksotiske kæledyr, musikinstrumenter, lufttransport og onlinehandel). Der er på EU-niveau blevet gjort en tilsvarende indsats gennem workshopper om EU's erhvervssektors rolle i kampen mod ulovlig handel med vilde dyr og planter samt ved direkte kontakt med repræsentanter for erhvervslivet.

Der er gjort gode fremskridt i mange relevante sektorer, men Kommissionen og medlemsstaterne er nødt til at gøre mere. Der bør lægges særlig vægt på onlinehandel og kurervirksomheder, idet en betydelige mængde af handel med produkter fra vilde dyr og planter (både lovlig og ulovlig) drives via internettet, og transporten varetages af kurer- og postvirksomheder. Kommissionen vil også bygge videre på det nuværende samarbejde med aktører såsom handelssammenslutninger i sektoren for prydfisk og eksotiske kæledyr, med henblik på at bekræfte forpligtelserne på dette område og opnå konkrete resultater i kampen mod ulovlig handel med vilde dyr, og på at fremme bæredygtig tilvejebringelse af produkter fra vilde dyr og planter.

EU og medlemsstaterne har været meget aktive i deres bestræbelser på at sikre, at handel og eksport af elfenbensprodukter inden for EU ikke bidrager til krybskytteri mod elefanter og ulovlig handel med elfenben. I overensstemmelse med tiltag 2 i handlingsplanen vedtog Kommissionen i maj 2017 et vejledende dokument med henstillinger om, at EU-medlemsstaterne fra den 1. juli 2017 hører op med at udstede eksportdokumenter for uforarbejdet elfenben. I praksis betyder det, at EU's medlemsstater er holdt op med at eksportere uforarbejdet elfenben, medmindre der er tale om meget specifikke situationer, såsom til videnskabelige, håndhævelsesmæssige eller uddannelsesmæssige formål.

Endvidere afholdt Kommissionen en offentlig høring fra den 15. september til den 8. december 2017 for at indsamle oplysninger og synspunkter vedrørende omfanget, strukturen og de væsentligste kendetegn ved lovlig og ulovlig handel med elfenben i og fra EU samt om de prioriteter, som EU bør forfølge i sin strategi mod ulovlig handel med elfenben . Resultaterne af denne høring viser, at der er bred støtte fra de næsten 90 000 respondenter til at skærpe de gældende EU-regler om handel med elfenben. Størstedelen af respondenterne mener, at dette er nødvendigt for at undgå, at lovlige og ulovlige elfenbensprodukter bliver blandet sammen, for at forhindre at elfenbensprodukter erhverves inden for EU og derefter transporteres til tredjelande, hvor de vil stimulere efterspørgslen efter ulovlige elfenbensprodukter, samt for at støtte håndhævelsesinstanserne i deres arbejde med bekæmpelse af ulovlig handel med elfenben. Andre respondenter er imod yderligere begrænsninger af handel til og fra EU med elfenben fra elefanter, navnlig hvad angår antikviteter.

EU-markedet bør ikke øge efterspørgslen efter arter, der er tilvejebragt på ulovlig eller ikke-bæredygtig vis. Derfor har EU i tæt samarbejde med forekomststaterne spillet en proaktiv rolle med hensyn til at udvide anvendelsesområdet for konventionen om international handel med udryddelsestruede vilde dyr og planter (CITES) til også at omfatte nye arter, der er truet af den internationale handel, således at disse arter tildeles international beskyttelse. Dette gælder navnlig handel med eksotiske kæledyr, som EU er et vigtigt marked for, samt tropisk træ og truede marine arter. EU var på det 17. møde i partskonferencen (COP17) under CITES en central aktør på dette område og arbejder nu aktivt på forberedelserne til COP18 i 2019.

Fremme af de lokale samfunds rolle i forbindelse med beskyttelsen af vilde dyr og planter er også blevet prioriteret højt af EU og medlemsstaterne. Det er et af de centrale elementer i EU-finansierede programmer til beskyttelse af biodiversitet og til bekæmpelse af ulovlig handel med vilde dyr og planter (se prioritet 3).

EU og medlemsstaterne har spillet en afgørende rolle i at sikre, at korruption anerkendes på international plan som en vigtig faktor i forbindelse med ulovlig handel med vilde dyr og planter. Der blev på grundlag af et forslag fra EU vedtaget en CITES-resolution herom på CoP17. På Tysklands initiativ blev principperne på højt plan for bekæmpelse af korruption i forbindelse med ulovlig handel med vilde dyr og planter endvidere godkendt af G20 i juli 2017. EU har siden da skubbet på, for at der træffes konkrete foranstaltninger mod korruption forbundet med ulovlig handel med vilde dyr og planter, navnlig gennem sine delegationer i tredjelandene.

Prioritet 2 – Gennemførelse og håndhævelse af de eksisterende regler og mere effektiv bekæmpelse af den organiserede kriminalitet på området